**“อธิบดีกอบชัย” เพิ่มวงเงินสินเชื่อกลุ่ม Food Truck สูงสุด 1 ล้านบาท**

กรุงเทพฯ 16 มกราคม 2562 - นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม ให้เกียรติเป็นประธานการประชุมคณะกรรมการบริหารเงินทุนหมุนเวียนเพื่อการส่งเสริมอุตสาหกรรมในครอบครัวและหัตถกรรมไทย ครั้งที่ 1/2562 โดยมีนายเดชา จาตุธนานันท์ รองอธิบดีกรมส่งเสริมอุตสาหกรรม คณะกรรมการบริหารเงินทุนหมุนเวียนฯ และเจ้าหน้าที่กรมส่งเสริมอุตสาหกรรม ณ ห้องประชุม 2 ชั้น 3 อาคารกรมส่งเสริมอุตสาหกรรม

โดยการประชุมดังกล่าว จัดขึ้นเพื่อพิจารณาการดำเนินงานของเงินทุนหมุนเวียนฯ ให้เป็นไปตามเป้าหมายตามแผนยุทธศาสตร์ และแผนปรับปรุงและพัฒนาประสิทธิภาพการดำเนินงานเงินทุนหมุนเวียนฯ ในด้านการขยายฐานลูกค้าใหม่ โดยมีแผนการดำเนินงานเพื่อขยายกลุ่มเป้าหมายการให้สินเชื่อแก่ผู้ประกอบการที่เข้าร่วมโครงการในด้านต่าง ๆ ของกรมส่งเสริมอุตสาหกรรม (กสอ.) และขยายการให้สินเชื่อแก่กลุ่มผู้ประกอบการใหม่ที่ผ่านการส่งเสริมและพัฒนาจาก กสอ. นอกจากนี้ยังพิจารณาถึงการให้สินเชื่อดังกล่าวแก่ผู้ประกอบการในธุรกิจอุตสาหกรรมประเภท Food Truck ที่สนใจขอรับบริการเงินทุนหมุนเวียนฯเป็นจำนวนมาก แต่จากวงเงินกู้เดิมให้ได้สูงสุดเพียง 1 แสนบาท ทำให้ไม่เพียงพอต่อการดำเนินงานกิจการ Food Truck ที่ประชุมจึงมีมติอนุมัติหลักการเพื่อขยายวงเงินสินเชื่อการเดิม 1 แสนบาทเป็น 1 ล้านบาท โดยผู้ประกอบการธุรกิจ Start Up ที่ประกอบธุรกิจระยะเวลามากกว่า 6 เดือน สามารถกู้ได้ไม่เกิน 5 แสนบาท และผู้ประกอบการที่ผ่านโครงการอบรม Smart 4 Food Truck ของ กสอ. สามารถกู้ได้ไม่เกิน 1 ล้านบาท โดยต้องคืนเงินกู้ภายในระยะเวลา 3 ปี ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพข่าว